Pamokos tema: Kiekvienas miestas turi savo istoriją. Kiekviena istorija verta savo dainos
 Klausimas:  Kaip anglų kalba sukurti originalią dainą Vilniui, atspindinčią miesto istoriją, kultūrą, gamtą ir šiandieninį gyvenimą? 
 Temos BUP: Sakytinio teksto produkavimas (kalbėjimas). Rašytinio teksto produkavimas (rašymas).Tikslinis dalyvavimas pokalbyje siekiant bendro rezultato. Socialinio pokalbio palaikymas. Bendradarbiavimas įvairialypėje grupėje.
Tikslas: Ugdyti mokinių gebėjimą vartoti anglų kalbą autentiškoje miesto aplinkoje, tyrinėjant Vilniaus kultūrinius, istorinius ir gamtinius objektus, atrenkant svarbiausius miesto simbolius bei bendradarbiaujant sukurti originalų himną Vilniui, kurį mokiniai tobulins mokydamiesi atsakingai naudoti dirbtinio intelekto priemones ir pavers daina. 
  Uždaviniai:
1. Mokiniai, dirbdami grupėse Vilniaus senamiestyje, stebės miesto aplinką, rinks ir atrinks svarbiausius Vilnių apibūdinančius objektus, simbolius, emocijas ir raktinius žodžius.
2. Sudarys bendrą klasės žodžių banką anglų kalba, kuriame atsispindės svarbiausi miesto kultūros, istorijos ir gamtos elementai ir vertybės.
3. Remdamiesi surinktais raktiniais žodžiais sukurs originalų 2–3 posmų himną su priedainiu, vartodami A1–A2 lygio kalbą, teminį žodyną ir raiškius būdvardžius.
4. Teiks patarimus kitai grupei, bei patobulins savo darbą pagal pateiktas rekomendacijas.
Kompetencijos:  
1. Komunikavimo kompetencija. Mokiniai renka, supranta, kuria ir perteikia informaciją anglų kalba, diskutuoja grupėse, argumentuoja savo idėjas, kuria poetinį tekstą bei pristato jį auditorijai.
2. Pažinimo kompetencija. Analizuoja miesto aplinką, kultūros paveldą ir istorinius objektus, sieja juos su asmenine patirtimi, atrenka svarbiausią informaciją ir ją apibendrina.
3. Kūrybiškumo kompetencija. Kuria originalų himną, ieško vaizdingų kalbos priemonių, derina tekstą su muzikiniu stiliumi, priima kūrybinius sprendimus ir juos pagrindžia.
4. Kultūrinė kompetencija. Pažįsta Vilniaus kultūrinį paveldą, istorinius simbolius ir miesto tapatybę, ugdo pagarbą kultūros vertybėms bei gebėjimą jas pristatyti tarptautiniame kontekste.
5. Socialinė, emocinė ir sveikos gyvensenos kompetencija. Bendradarbiauja grupėse, pasiskirsto atsakomybėmis, konstruktyviai sprendžia problemas, gerbia kitų nuomonę, teikia grįžtamąjį ryšį ir priima pasiūlymus.
6. Skaitmeninė kompetencija. Atsakingai naudoja mobiliuosius įrenginius informacijos paieškai. 
Priemonės:   
· Darbo lapai „Word Bank Challenge“.
· Tušti lapai ir rašymo priemonės.
· Mobilieji telefonai arba planšetės su interneto prieiga.
· Google Maps ar Vilniaus miesto žemėlapis.
Vertinimas:  
Taikomas formuojamasis vertinimas.
Vertinama: aktyvus dalyvavimas grupės veikloje; bendradarbiavimas; gebėjimas atrinkti tinkamą teminį žodyną; anglų kalbos vartojimas diskusijų ir kūrybos metu; sukurtų himno žodžių originalumas; taisyklinga gramatika; istorinių ir kultūrinių objektų integravimas.
Baigus projektą taikomas tarpusavio vertinimas pagal iš anksto pateiktą vertinimo rubriką ir mokinių įsivertinimas.
Metodai:   
· Patyriminis mokymasis miesto aplinkoje.
· Tyrinėjimu grįstas mokymasis.
· Minčių lietus.
· Vizualinis stebėjimas.
· Diskusija.
· Kūrybinio rašymo metodai.
· Bendradarbiavimo metodas.
· Tarpusavio vertinimas.
· Refleksija.
Vieta:
 Pamoka vyksta Vilniaus senamiestyje. Rekomenduojama pradėti Katedros aikštėje, iš kurios lengvai pasiekiami svarbiausi miesto simboliai: Gedimino pilies bokštas, Vilniaus katedra, Valdovų rūmai, Neries upė, Bernardinų sodas ir kiti kultūros bei istorijos objektai.
Toliau mokiniai dirba įvairiose Senamiesčio vietose, stebi aplinką, fotografuoja, diskutuoja, renka raktinius žodžius ir fiksuoja idėjas būsimo himno kūrimui.
Klasė: 5, 6, 7, 8 
Veiklos:
Pamokų ciklas pradedamas Vilniaus Katedros aikštėje. Mokytojas pakviečia mokinius apsidairyti aplink ir užduoda probleminį klausimą: „If Vilnius had its own anthem, what should people sing about?“ Mokiniai dalijasi pirmosiomis mintimis, įvardija objektus, emocijas ir simbolius, kurie, jų nuomone, geriausiai apibūdina miestą. Diskusijos metu aptariama, kuo himnas skiriasi nuo paprastos dainos, kokias emocijas jis turėtų perteikti ir kodėl miestai ar valstybės kuria himnus.
Toliau mokiniai suskirstomi į 3–5 grupes. Kiekviena grupė gauna darbo lapą „Word Bank Challenge“ ir keliauja po sutartą Senamiesčio teritoriją. Stebėdami miesto aplinką, fotografuodami objektus ir diskutuodami anglų kalba, mokiniai renka Vilnių apibūdinančius žodžius pagal nurodytas kategorijas: istoriniai objektai, miesto simboliai, gamta, jausmai, būdvardžiai, veiksmažodžiai ir spalvos. Surinkti žodžiai tampa pagrindu būsimos dainos/ himno žodžių kūrimui.
Grįžus į bendrą susitikimo vietą grupės pristato savo idėjas, o klasė, padedama mokytojo, sudaro bendrą 15–20 svarbiausių raktinių žodžių banką. Mokytojas papildo jį A1–B1 lygio žodynu ( priklausomai nuo to, kokiai klasei vedama pamoka ), paaiškina naujus žodžius ir aptaria jų vartojimą sakiniuose. 
Vėliau, dirbdami tomis pačiomis grupėmis, mokiniai kuria originalų 2–3 posmų himną su priedainiu. Sukūrę himną grupės apsikeičia juodraščiais ir pateikia viena kitai pasiūlymų, kaip tekstą būtų galima patobulinti. Patobulinti tekstai pristatomi, vertinami pagal iš anksto aptartus kriterijus. Dainų tekstams gali būti skiriamos specialiai pritaikytos nominacijos, kad būtų įvertintos skirtingos kūrybinės stiprybės: „Most Emotional Hymn“, „Best Chorus“, „Best Lyrics“, „Best Representation of Vilnius“ ir pan. Reflektuojama darbo eiga ir individualus bei grupės indėlis.
IDĖJA. Pamoką galima išvystyti iki pamokų ciklo. Galima tobulinti, taisyti tekstus naudodant Chat GPT. Tobulinami tik pačių grupių sukurti tekstai, jie nekuriami programos pagalba. Skatinamas atsakingas ir kritiškas DI naudojimas, tad siūloma kritiškai įvertinti gautus pasiūlymus. Kartu aptariama kodėl pasiūlymas priimamas arba ne. Diskutuojama kodėl kartais verta pasiūlymo atsisakyti. Mokytojas moderuoja grupių diskusijas. Vėliau pakoreguotas tekstas įkeliamas į Suno AI, kur sukuriama muzikinė himno versija. Pasirenkamas dainos stilius, nuotaika, auditorija, balsai ir kiti nemokamos programos siūlomi variantai. Sukurtos dainos išklausomos ir vertinamos pagal iš anksto pateiktus kriterijus. Pasidžiaugiama dainų įvairove, grupių kūrybiškumu. Galima bendradarbiauti su muzikos mokytojais. Taip pat sukurtą produktą įkelti į mokyklos tinklalapį ir išrinkti geriausiai Vilniaus miestą apdainuojantį ir nuotaiką atskleidžiantį himną.
Įtrauktis:
Grupės sudaromos mišriu principu, kad mokiniai galėtų mokytis vieni iš kitų ir pasidalyti atsakomybėmis pagal savo stipriąsias puses (idėjų generatorius, žodyno ieškotojas, rašytojas, kalbos redaktorius, pristatytojas). SUP mokiniams pateikiami aiškūs darbo lapai, sakinių pradžios, teminis A1–B1 žodynas ir vaizdinė pagalba, o prireikus užduotys supaprastinamos mažinant privalomų raktinių žodžių ar sakinių skaičių. Gabesni mokiniai skatinami vartoti įvairesnį žodyną, kurti vaizdingesnius tekstus, prisiimti kalbos redaktoriaus vaidmenį, argumentuoti kūrybinius sprendimus bei kritiškai vertinti ir tobulinti grupės tekstą naudojantis dirbtiniu intelektu. Taikomas universalus ugdymo dizaino (UDL) principas – mokiniai gali prisidėti prie bendro rezultato skirtingais būdais: stebėdami, fotografuodami, kurdami tekstą, dainuodami ar pristatydami galutinį darbą. 

	Pastabos

	Pamokos dalis: įvadinė

	15 min.

	Pamoka pradedama Katedros aikštėje. Mokytojas pakviečia mokinius apsidairyti aplink ir užduoda probleminį klausimą: "If Vilnius had its own anthem, what should people sing about?" Mokiniai stebi aplinką, įvardija objektus, emocijas ir simbolius, kurie geriausiai apibūdina Vilnių. Diskutuojama, kuo himnas skiriasi nuo paprastos dainos, kokias vertybes jis perteikia ir kodėl miestai ar valstybės kuria himnus. Mokytojas pristato pamokos tikslą – sukurti originalios dainos/himno Vilniui anglų kalba tekstą. Mokiniai suskirstomi į 3–5 grupes priklausomai nuo grupės dydžio.
	Trumpai primenamos saugaus elgesio mieste taisyklės, susitariama dėl maršruto, susitikimo vietos ir laiko.  

	Pamokos dalis: mokymosi veiklos

	1 val 50 min.















	Grupės gauna darbo lapą „Word Bank Challenge“ ir keliauja po sutartą Senamiesčio teritoriją. Stebėdami aplinką, fotografuodami objektus ir diskutuodami anglų kalba mokiniai renka raktinius žodžius pagal kategorijas: istoriniai objektai, miesto simboliai, gamta, jausmai, būdvardžiai, veiksmažodžiai ir spalvos. Prie kiekvieno angliško žodžio pažymi jo reikšmę arba vietą, kurioje jis pastebėtas. Tam skiriama apie 20 min.
Sugrįžus grupės pristato surinktą medžiagą, o klasė kartu sudaro bendrą 15–20 svarbiausių raktinių žodžių banką. Mokytojas gali papildyti bendrą sąrašą A1–B1 lygio žodynu atsižvelgdamas į klasės lygį pasiūlydamas pasinaudoti QR kodu arba atspausdintu žodžių sąrašu. Aptariama, kokie žodžiai geriausiai atspindi Vilnių ir kokias emocijas turėtų perteikti miesto himnas. Mokytojas pristato himno kūrimo reikalavimus ir vertinimo rubriką. Reikalavimai dainai: 2–3 posmai, priedainis, bent 8–10 raktinių žodžių, bent 5 būdvardžiai, bent 3 istoriniai objektai. Tam skiriama apie 20 min.
Grupės kuria originalią dainą/himną anglų kalba. Baigus pirmąjį variantą apsikeičiama tekstais su kita grupe ir taikomas „Gallery Walk“ metodas – mokiniai parašo bent vieną pagyrimą ir vieną pasiūlymą tekstui patobulinti. Tekstai patobulinami pagal pasiūlymus argumentuotai paaiškinant kodėl buvo priimti/nepriimti. Tam skiriama apie 50 min.
Pristatomi sukurti dainų žodžiai. Dainoms skiriamos nominacijos, įrašoma į darbo lapą. Darbai vertinami pažymiu, kaupiamaisiais pliusais ar skatinama kitu, iš anksto sutartu būdu. Tam skiriama apie 20 min.
Norint sukurti tęstinį pamokų ciklą galima pasinaudoti aukščiau prieš lentelę pateikta IDĖJA.
	Kiekvienas mokinys gauna darbo lapą. Kiekviena grupė pasiskirsto vaidmenimis (fotografas, žodyno ieškotojas, sekretorius, pristatytojas). Rekomenduojama naudotis Google Maps, miesto informaciniais stendais, mobiliuoju telefonu vertimams ir savo nuotraukomis. 

	Pamokos dalis: apibendrinimo ir įsivertinimo

	10 min.
	Refleksija. Mokiniai reflektuoja atsakydami į klausimus: What did you learn? What are you most proud of? How did your team work together? What would you improve next time? Įsivertina savo indėlį ir grupės darbą. Apibendrinama, kaip anglų kalba, miesto pažinimas ir darbas kartu padėjo sukurti originalų kūrybinį produktą. 
	Vertinama individuali pažanga, bendradarbiavimas, kūrybiškumas ir gebėjimas taikyti anglų kalbą autentiškoje situacijoje. 

